Preses konference par gatavošanos 2022./2023. mācību gada valsts pārbaudes darbiem un eksaminācijas digitalizāciju

Ceturtdien, 20. aprīlī, plkst. 11.00 Izglītības un zinātnes ministrija aicina mediju pārstāvjus uz preses konferenci, lai informētu par galvenajām aktualitātēm, kas saistītas ar 2022./2023. mācību gada valsts pārbaudes darbiem un vienotās eksaminācijas sistēmas ieviešanu. 
Valsts pārbaudījumu norise 9. un 12. klašu skolēniem plānota maijā un jūnijā, audzēkņiem vispārizglītojošos mācību priekšmetos profesionālās vidējās izglītības programmās eksāmenu norise plānota jūnijā.  Papildu termiņa eksāmenu norise plānota jūnija beigās un jūlija sākumā.
Ņemot vērā 2022./2023. mācību gadā paredzēto valsts pārbaudījumu norises plānojumu, elektroniskie sertifikāti par pamatizglītību būs pieejami 2023. gada 21. jūnijā un par vispārējo vidējo izglītību – 2023. gada 11. jūlijā. Izglītojamiem, kuri attaisnojošu iemeslu dēļ nevarēs piedalīties valsts pārbaudījumos noteiktajā laikā un tos kārtos papildtermiņā, sertifikāti par pamatizglītību būs pieejami no 2023. gada 30. jūnija un par vispārējo vidējo izglītību no 2023. gada 17. jūlija.
Valsts pārbaudījumu sistēmas (VPS) izveide ir būtisks izaicinājums izglītības nozares digitalizācijā, jo aptver pilnu pārbaudījumu dzīves ciklu - no uzdevumu izstrādes līdz pat vērtēšanai un sertifikātu izsniegšanai 4 pamatdarbības virzienos, kuri līdz šim darbojušies autonomi un ar dažādiem ieradumiem, procesiem un digitālo pratību - valsts valodas pārbaudes, centralizētie eksāmeni, profesionālās kvalifikācijas eksāmeni un diagnosticējošie darbi.
Kopš 1. septembra Ministru kabineta noteikumi paredz iespēju centralizētos eksāmenus vai to daļas kārtot elektroniski. Izglītības un zinātnes ministrijas VPS pilnveidojumu izstrādes ietvaros ir veikta funkcionalitātes modernizācija un papildināšana, lai elektroniski varētu kārtot valsts valodas prasmes pārbaudi, diagnosticējošos darbus, centralizētos eksāmenus un profesionālās kvalifikācijas eksāmenus.
Preses konferencē piedalīsies:
· Izglītības un zinātnes ministrijas Informācijas tehnoloģiju departamenta Risinājumu attīstības vadītājs Ilmārs Rikmanis 
· AS "RIX Technologies" projektu vadītājs Ritvars Prikulis
Uz papildu jautājumiem atbildes sniegs: 
· Valsts izglītības satura centra Vispārējās izglītības pārbaudījumu nodaļas vadītājs Kaspars Špūle 
Preses konferences norises vieta: Izglītības un zinātnes ministrijas informācijas centrs “Zinātava”, Vaļņu ielā 2, Rīgā. Nepieciešamības gadījumā tiks nodrošināta iespēja preses konferencei pieslēgties attālinātā formātā. 
· Lai piedalītos preses konferencē, lūdzam mediju pārstāvjus *aizpildīt reģistrācijas anketu. Tajā lūdzam norādīt mediju pārstāvja vārdu, uzvārdu,  pārstāvēto mediju un e-pasta adresi.
*Iegūtā informācija tiks izmantota, lai nodrošinātu preses konferences norisi klātienē un nodrošinātu piekļuvi preses konferencei tiem dalībniekiem, kuri nevarēs ierasties klātienē. 

